秋日社集僧房仍移酌田家分韵得微字
空门浩劫驻流晖，遇赏同人愿不违。搥磬法堂生午寂，浮杯僧担卸云飞。雁鸿影澹书空远，络纬声悽得气微。葭菼半藏渔父艇，豆花全护野人扉。好将庭际垂杨线，为制霜前青芰衣。细切橙齑鱼味美，新刍菊酿蟹脂肥。四时览胜三秋最，千里论交一士稀。试问吾曹开社后，东南风雅定谁归。
主题：田园
情感：想家